Unión del Pueblo Navarro talde parlamentarioari atxikitako foru parlamentari Juan Luis Sánchez de Muniáin Lacasia jaunak idatziz erantzuteko galdera egin du (11-24/PES-00476). Hona hemen Etxebizitzako, Gazteriako eta Migrazio Politiketako kontseilariak horren harira ematen dion informazioa:

Iruñeko Maristen etxadiko etxebizitza babestuen sustatzailea ez da ez Nafarroako Gobernua ez NASUVINSA. Etxadi horretako etxebizitza babestuen bi sustapenen sustatzailea Residencial Maristas II Sociedad Cooperativa da (IFZ: F71438063) eta egoitza soziala Iruñeko Francisco Bergamín kaleko 39an dauka.

Ildo horretatik, menturazkoa eta zuhurtziagabea litzateke Nafarroako Gobernuak erantzunik ematea beste batzuen jarduketekin eta erabakiekin lotutako gaien inguruan; izan ere, hirugarren horiek dira kasua bada eskatutako azalpenak eman behar dituztenak, haiek baitute informazio eta ezagutza guztia.

Bestalde, adierazi behar da ez dela inolako akatsik antzeman etxebizitzak esleitzeko prozesuan, eta zuhurtziaz jarraitu da indarrean dagoen araudiak finkatzen duena.

Etxebizitzak behin-behinean kalifikatu ziren 2023ko maiatzaren 24an, eta une horretatik aurrera sustatzen ahal ziren obrak hasteko izapideak; hala ere, oraindik ez zaie ekin. Edozelan ere, azaldu denarekin bat, ez da Nafarroako Gobernuaren zeregina adierazpenik egitea pertsona juridiko pribatu batek sustatu dituen etxebizitzak eraikitzen hasteko, amaitzeko eta entregatzeko aurreikuspenaren inguruan.

Iruñean, 2024ko abenduaren 16an

Etxebizitzako, Gazteriako eta Migrazio Politiketako kontseilaria: Begoña Alfaro García